钦定古今图书集成/理学汇编/经籍典/第157卷 > 《衣锦褧衣赋》〈以君子之道暗然日章为韵〉李程
## 钦定古今图书集成/理学汇编/经籍典/第157卷 > 《衣锦褧衣赋》〈以君子之道暗然日章为韵〉李程

君子制服兮，损益以时。秉衣锦之特丽，必尚褧以相
资。欲曳娄以成饰，故威仪而可持。异彼佩环，有以文
为贵者；同夫𫄨绤，必特表而出之；察其所以，亦将有
旨。愿无伐善，俾其蕴美。卫诗既作，且赋于《硕人》之篇；
匪服是加，则嗤乎彼其之子。异狐裘而羔袖，比绿衣
而黄里。蒙纤缟而不隔，笼渥彩之可拟。仿佛兮若豹
姿之藏雾，隐映兮似珠光之透水。徒有美于烂然，孰
可详其蔚矣。故服之无斁，终然允臧。当斐然而入用，
惧学制以见伤。知我者谓我隐蔽文章，不知我者谓
我颠倒衣裳。曾不念顺之则理，的然而亡，自类韬光
不耀，孰云欲盖而彰。比乎绘事后素，勿矜为宝。不有
外者，何以混其色？不有内者何以蓄其藻。雅符含章
之德，不愆尽饰之道。服既美矣，人亦宜然，等诚明之
道合，同出处之义全。亦由絜矩之士，穷而不滥，蕴贞
明，体恬淡。昔有喻于谗口，何以自明；今不衣而夜行，
宁惟逮暗。是知大象既分，先质后文，德为道用，静为
躁君。不衒昭质，退藏于密，匪同厖服之奇，自契黄中
之吉。彼无褐空念于“卒岁”，此成章不俟兮终日。未若
赋衣锦之褧衣，为终身之自律。